Mhiko kana Chigondiso pachiNdau (vows) zvinoreva zvitsidzo zvinoitwa pakati pevanhu vari kuwirirana kufamba kana kubata vese pane chinhu chiri kutaurwa nezvacho. Mhiko dzinonyanya kutaurwa imhiko dzemuchato asi kune dzimwewo mhando dzemhiko dzinoitwa. Vabati vakuru vehurumende vanoita mhiko kunyika dzavo kana vachitanga kupinda pazvigaro. Vatungamiri venyika vanoitawo mhiko kana vachitanga kupinda pachigaro. Chipiko (vows, Oath) apa kureva kutaura kana kunyorerana mhiko. Chitsidzo, chigondiso kana chiraviro (promise). Kuravira, kugondisa kana kutsidza (to promise). Chigondiso (promise, pledge, assurance). VaChewa vanoti lumbila (to swear, to vow, confirm with an oath). VaGiryama vanoti kupiga (v. vow, make an oath) kureva kupika mhiko. VaChewa vanoti chilanga (a promise, a covenant) vachireva chitsidzo. VaGanda vanoti tusa (to fullfil a promise etc) vachireva kuzadzisa chiraviro. VaKongo vanoti xila (v. to promise, engage, destine) vachireva kuita chitsidzo kana kutsidza. VaLungu vanoti ukulaya (to promise, make an oath) kureva kurayira. VaMambwe vanoti cilayo kana mulayo (a promise) vachireva chiraviro.